b"\n_START_ARTICLE_\nCasa del Mol\xc3\xad del Llobet\n_START_SECTION_\nDescripci\xc3\xb3\n_START_PARAGRAPH_\nMasia que presenta dos cossos de planta rectangular que consten de planta baixa, dos pisos i golfes. Tots dos estan orientats a llevant i amb el carener perpendicular a la fa\xc3\xa7ana. Uneix els dos cossos una torre, quadrada, coberta a quatre vessants, amb un terradet a nivell del quart pis. A ponent hi ha tres portals a la planta, tres finestres al primer pis, tres finestres a cada cos lateral i un \xc3\xb2cul al tram que uneix les dues edificacions. En aquest lloc hi ha un pont penjat que comunica amb l'ermita i el mol\xc3\xad._NEWLINE_\xc3\x89s constru\xc3\xafda amb ma\xc3\xb3 cuit, els escaires i obertures s\xc3\xb3n de pedra blavosa, picada i unida amb morter de cal\xc3\xa7 i arrebossada al damunt._NEWLINE_L'estat de conservaci\xc3\xb3 \xc3\xa9s regular, donat que es troba mig abandonat._NEWLINE_Capella del Mol\xc3\xad:_NEWLINE_Capella de planta quadrada coberta a dues vessants i amb el carener paral\xc2\xb7lel a la fa\xc3\xa7ana, orientada a migdia. A l'extrem del capcer del mur de llevant hi ha un campanar d'espadanya i un penell. El portal d'entrada \xc3\xa9s rectangular. A l'interior i a nivell del primer pis hi ha el cor, amb la barana de ferro, i el portal que d\xc3\xb3na acc\xc3\xa9s a l'esgl\xc3\xa9sia des de la casa i mitjan\xc3\xa7ant un pont volad\xc3\xads. Al mur nord \xc3\xa9s on se situa l'altar i hi ha una arcada d'arc de mig punt._NEWLINE_\xc3\x89s de pedra i arrebossada al damunt. L'interior \xc3\xa9s de guix. L'estat de conservaci\xc3\xb3 \xc3\xa9s dolent, ja que est\xc3\xa0 en des\xc3\xbas i serveix de magatzem agr\xc3\xadcola.\n_START_SECTION_\nHist\xc3\xb2ria\n_START_PARAGRAPH_\nEncara que aquest edifici sigui de construcci\xc3\xb3 relativament recent, segles XIX o XX, com es pot comprovar pels materials, les not\xc3\xadcies del mas Llobet daten de m\xc3\xa9s antic i estan segurament relacionades amb el mol\xc3\xad del Llobet. Aix\xc3\xad al fogatge de la parr\xc3\xb2quia i fora murs de la ciutat de Vic de l'any 1553 es troba registrat el Mas Llobet._NEWLINE_L'esgl\xc3\xa9sia va ser erigida pels propietaris de la casa, per\xc3\xb2 mai es va arribar a consagrar. La seva hist\xc3\xb2ria va unida a la del mol\xc3\xad del Llobet."